
śrī-kṛṣṇa-karṇāmṛtam

śrī-līlā-śuka-bilvamaṅgala-ṭhakkura-viracitam

cintāmaṇir jayati somagirir gurur me
śikṣā-guruś ca bhagavān śikhi-piñcha-mauliḥ |
yat-pāda-kalpa-taru-pallava-śekhareṣu
līlā-svayaṁvara-rasaṁ labhate jaya-śrīḥ ||1||
(vasanta-tilaka)

asti svas-taruṇī-karāgra-vigalat-kalpa-prasūnāplutaṁ
vastu prastuta-veṇu-nāda-laharī-nirvāṇa-nirvyākulam |
srasta-srasta-niruddha-nīvi-vilasad-gopī-sahasrāvṛtaṁ
hasta-nyasta-natāpavargam akhilodāraṁ kiśorākṛti ||2||
(śārdūla-vikrīḍita)

cāturyaika-nidāna-sīma-capalāpāṅga-cchaṭā-mantharaṁ
lāvaṇyāmṛta-vīci-lolita-dṛśaṁ lakṣmī-kaṭākṣādṛtam |
kālindī-pulināṅgana-praṇayinaṁ kāmāvatārāṅkuraṁ
bālaṁ nīlam amī vayaṁ madhurima-svārājyam ārādhnumaḥ ||3||
(śārdūla-vikrīḍita)

barhottaṁsa-vilāsa-kuntala-bharaṁ mādhurya-magnānanaṁ
pronmīlan-nava-yauvanaṁ pravilasad-veṇu-praṇādāmṛtam |
āpīna-stana-kuṭmalābhir abhito gopībhir ārādhitaṁ
jyotiś cetasi naś cakāstu jagatām ekābhirāmādbhutam ||4||
(śārdūla-vikrīḍita)

madhuratara-smitāmṛta-vimugdha-mukhāmburuhaṁ
mada-śikhi-piñchita-manojña-kaca-pracayam |
viṣaya-viṣāmiṣa-grasana-gṛdhnuni cetasi me
vipula-vilocanaṁ kim api dhāma cakāstu ciram ||5||
(kokilaka)

mukulāyamāna-nayanāmbujaṁ vibho
muralī-nināda-makaranda-nirbharam |
mukurāyamāṇa-mṛdu-gaṇḍa-maṇḍalaṁ
mukha-paṅkajaṁ manasi me vijṛmbhatām ||6||
(mañju-bhāṣiṇī)

kamanīya-kiśora-mugdha-mūrteḥ
kala-veṇu-kvaṇitādṛtānanendoḥ |
mama vāci vijṛmbhatāṁ murārer
madhurimaḥ kaṇikāpi kāpi kāpi ||7||
(aupacchandasika)
 
mada-śikhaṇḍi-śikhaṇda-vibhūṣaṇaṁ
madana-manthara-mugdha-mukhāmbujam |
vraja-vadhū-nayanāñjana-rañjitaṁ
vijayatāṁ mama vāṅ-maya-jīvitam ||8||
(druta-vilambita)

pallavāruṇa-pāṇi-paṅkaja-saṅgi-veṇu-ravākulaṁ
phulla-pāṭala-pāṭalī-parivādi-pāda-saroruham |
ullasan-madhurādhara-dyuti-mañjarī-sarasānanaṁ
vallavī-kuca-kumbha-kuṅkuma-paṅkilaṁ prabhum āśraye ||9||
(ceccarī)

apāṅga-rekhābhir abhaṅgurābhir
anaṅga-rekhā-rasa-rañjitābhiḥ |
anukṣaṇaṁ vallava-sundarībhir
abhyasyamānaṁ vibhum āśrayāmaḥ ||10||
(upajāti)

hṛdaye mama hṛdya-vibhramāṇāṁ
hṛdayaṁ harṣa-viśāla-lola-netram |
taruṇaṁ vraja-bāla-sundarīṇāṁ
taralaṁ kiñcana dhāma saṁnidhattām ||11||
(aupacchandasika)

nikhila-bhuvana-lakṣmī-nitya-līlāspadābhyāṁ
kamala-vipina-vīthī-garva-sarvaṁ-kaṣābhyām |
praṇamad-abhaya-dāna-prauḍhi-gāḍhādṛtābhyāṁ
kim api vahatu cetaḥ kṛṣṇa-pādāmbujābhyām ||12||
(mālinī)

praṇaya-pariṇatābhyāṁ śrī-bharālambanābhyāṁ
pratipada-lalitābhyāṁ pratyahaṁ nūtanābhyām |
pratimuhur adhikābhyāṁ prasphural-locanābhyāṁ
pravahatu hṛdaye naḥ prāṇa-nāthaḥ kiśoraḥ ||13||
(mālinī)

mādhurya-vāridhi-madāmbu-taraṅga-bhaṅgī-
śṛṅgāra-saṅkulita-śīta-kiśora-veṣam |
āmanda-hāsa-lalitānana-candra-bimbam
ānanda-samplavam anu plavatāṁ mano me ||14||
(vasanta-tilaka)

avyāja-mañjula-mukhāmbuja-mugdha-bhāvair
āsvādyamāna-nija-veṇu-vinoda-nādam |
ākrīḍatām aruṇa-pāda-sarojruhābhyām
ārdre madīya-hṛdaye bhuvanārdram ojaḥ ||15||
(vasanta-tilaka)

maṇi-nūpura-vācālaṁ 
vande tac-caraṇaṁ vibhoḥ |
lalitāni yadīyāni 
lakṣmāṇi vraja-vīthiṣu ||16||
(anuṣṭup)

mama cetasi sphuratu vallavī-vibhor
maṇi-nūpura-praṇayi mañju śiñjitam |
kamalā-vanecara-kalinda-kanyakā-
kalahaṁsa-kaṇṭha-kala-kūjitādṛtam ||17||

taruṇāruṇa-karuṇāmaya-vipulāyata-nayanaṁ
kamalā-kuca-kalaśī-bhara-vipulīkṛta-pulakam |
muralī-rava-taralīkṛta-muni-mānasa-nalinaṁ 
mama khelatu mada-cetasi-madhurādharam amṛtam ||18||
(lalita-gati)

āmugdham ardha-nayanāmbuja-cumbyamāna-
harṣākula-vraja-vadhū-madhurānanendoḥ |
ārabdha-veṇu-rava-mātta-kiśora-mūrter
āvirbhavantu mama cetasi ke’pi bhāvāḥ ||19||
(vasanta-tilaka)

kala-kvaṇita-kaṅkaṇaṁ kara-niruddha-pītāmbaraṁ
klama-prasṛta-kuntalaṁ galita-barha-bhūṣaṁ vibhoḥ |
punaḥ prakṛti-cāpalaṁ praṇayinī-bhujāyantritaṁ
mama sphuratu mānase madana-keli-śayyotthitam ||20||
(pṛthvī)

stoka-stoka-nirudhyamāna-mṛdula-prasyandi-manda-smitaṁ
premodbheda-nirargala-prasṛmara-pravyakta-romodgamam |
śrotuṁ śrotra-manoharaṁ vraja-vadhū-līlā-mitho jalpitaṁ
mithyā-svāpam upāsmahe bhagavataḥ krīḍā-nimīlad-dṛśaḥ ||21||
(śārdūla-vikrīḍitam)

vicitra-patrāṅkura-śāli bālā-
stanāntaraṁ yāma vanāntaraṁ vā |
apāsya vṛndāvana-pāda-lāsyam
upāsyam anyaṁ na vilokayāma ||22||
(upendra-vajrā)

sārdhaṁ samṛddhair amṛtāyamānair
ātāyamānair muralī-ninādaiḥ |
mūrdhābhiṣiktaṁ madhurākṛtīnāṁ
bālaṁ kadā nāma vilokayiṣye ||23||
(indra-vajrā)

śiśirīkurute kadā nu naḥ
śikhara-picchābharaṇaḥ śiśur dṛśoḥ |
yugalaṁ vigalan-madhu-drava-
smita-mudrā-mṛdunā mukhendunā ||24||
(vaitālīya)

kāruṇya-karbura-kaṭākṣa-nirīkṣaṇena
tāruṇya-saṁvalita-śaiśava-vaibhavena |
āpuṣṇatā bhuvanam adbhuta-vibhrameṇa
śrī-kṛṣṇa-candra śiśirīkuru locanaṁ me ||25||
(vasanta-tilaka)

kadā vā kālindī-kuvalaya-dala-śyāma-taralāḥ 
kaṭākṣā lakṣyante kim api karuṇā-vīci-nicitāḥ |
kadā vā kandarpa-pratibhaṭa-jaṭā-candra-śiśirāḥ
kam apy antas-toṣaṁ dadhati muralī-keli-ninadāḥ ||26||
(śikhariṇī)

adhīram ālokitam ārdra-jalpitaṁ 
gataṁ ca gambhīra-vilāsa-mantharam |
amandam āliṅgitam ākulonmada-
smitaṁ ca te nātha vidanti gopikāḥ ||27||
(vaṁśa-sthavila)

astoka-smita-bharam āyatāyatākṣaṁ
niḥśeṣa-stana-mṛditaṁ vrajāṅganābhiḥ |
niḥsīma-stavakita-nīla-kānti-dhāraṁ
dṛśyāsaṁ tribhuvana-sundaraṁ mahas te ||28||
(praharṣiṇī)

mayi prasādaṁ madhuraiḥ kaṭākṣair
vaṁśī-ninādānucarair vidhehi |
tvayi prasanne kim ihāparair nas
tvayy aprasanne kim ihāparair naḥ ||29||
(upendra-vajrā)

nibaddha-mugdhāñjalir eṣa yāce
nīrandhra-dainyonnata-mukta-kaṇṭham |
dayāmbudhe deva bhavat-kaṭākṣa-
dākṣiṇya-leśena sakṛn niṣiñca ||30||
(upendra-vajrā)

picchāvataṁsa-racanocita-keśa-pāśe
pīna-stanī-nayana-paṅkaja-pūjanīye |
candrāravinda-vijayodyata-vaktra-bimbe
cāpalyam eti nayanaṁ tava śaiśave naḥ ||31||
(vasanta-tilaka)

tvac-chaiśavaṁ tri-bhuvanādbhutam ity avaihi
mac-cāpalaṁ ca tava vā mama vādhigamyam |
tat kiṁ karomi viralaṁ muralī-vilāsi
mugdhaṁ mukhāmbujam udīkṣitum īkṣaṇābhyām ||32||
(vasanta-tilaka)

paryācitāmṛta-rasāni padārtha-bhaṅgī-
valgūni valgita-viśāla-vilocanāni |
bālyādhikāni mada-ballava-bhāvinībhir
bhāve luṭhanti sukṛtāṁ tava jalpitāni ||33||
(vasanta-tilaka)

punaḥ prasannendu-mukhena tejasā 
puro’vatīrṇasya kṛpā-mahāmbudheḥ |
tad eva līlā-muralī-ravāmṛtaṁ
samādhi-vighnāya kadā nu me bhavet ||34||
(vaṁśa-sthavila)

bālena mugdha-capalena vilokitena
man-mānase kim api cāpalam udvahantam |
lolena locana-rasāyanam īkṣaṇena
līlā-kiśoram upagūhitum utsukāḥ smaḥ ||35||
(vasanta-tilaka)

adhīra-bimbādhara-vibhrameṇa
harṣārdra-veṇu-svara-sampadā ca |
anena kenāpi manohareṇa
hā hanta hā hanta mano dunoṣi ||36||
(upendra-vajrā)

yāvan na me nikhila-marma-dṛḍhābhighātaṁ
niḥsandhi-bandhanam upaiti na ko’pi tāpaḥ |
tāvad vibho bhavatu tāvaka-vaktra-candra-
candrātapa-dviguṇitā mama citta-dhārā ||37||
(vasanta-tilaka)

yāvan na me nara-daśā daśamī kuto’pi
randhrād upaiti timirīkṛta-sarva-bhāvā |
lāvaṇya-keli-sadanaṁ tava tāvad eva 
lakṣyā-samutkvaṇita-veṇu-mukhendu-bimbam ||38||
(vasanta-tilaka)

ālola-locana-vilokita-keli-dhārā-
nīrājitāgra-caraṇaiḥ karuṇāmbu-rāśeḥ |
ārdrāṇi veṇu-ninadaiḥ pratināda-pūrair
ākarṇayāmi maṇi-nūpura-śiñjitāni ||39||
(vasanta-tilaka)

he deva he dayita he bhuvanaika-bandho
he kṛṣṇa he capala he karuṇaika-sindho
he nātha he ramaṇa he nayanābhirāma
hā hā kadā nu bhavitāsi padaṁ dṛśor me ||40||
(vasanta-tilaka)

amūny adhanyāni dināntarāṇi
hare tvad-ālokanam antareṇa |
anātha-bandho karuṇaika-sindho
hā hanta hā hanta kathaṁ nayāmi ||41||
(upendra-vajrā)

kim iha kṛṇumaḥ kasya brūmaḥ kṛtaṁ kṛtam āśayā
kathayata kathām anyāṁ dhanyām aho hṛdaye-śayaḥ
madhura-madhura-smerākāre mano-nayanotsave
kṛpaṇa-kṛpaṇā kṛṣṇe tṛṣṇā ciraṁ bata lambate ||42||
(hariṇī)

ābhyāṁ vilocanābhyām amburuha-vilocanaṁ bālam |
dvābhyām api parirabdhuṁ dūre mama hanta daiva-sāmagrī ||43||
(āryā)

aśrānta-smitam aruṇāruṇādharoṣṭhaṁ
harṣārdra-dviguṇa-manojña-veṇu-gītam |
vibhrāmyad-vipula-vilocanārdha-mugdhaṁ
vīkṣiṣye tava vadanāmbujaṁ kadā nu ||44||
(praharṣiṇī)

līlāyatābhyāṁ rasa-śītalābhyāṁ
nīlāruṇābhyāṁ nayanāmbujābhyām |
ālokayed adbhuta-vibhramābhyāṁ
kāle kadā kāruṇikaḥ kiśoraḥ ||45||
(indra-vajrā)

bahala-cikura-bhāraṁ baddha-picchāvataṁsaṁ
capala-capala-netraṁ cāru-bimbādharoṣṭham |
madhura-mṛdula-hāsaṁ mandarodāra-līlaṁ
mṛgayati nayanaṁ me mugdha-veṣaṁ murāreḥ ||46||
(mālinī)

bahala-jhalada-cchāyā-cauraṁ vilāsa-bharālasaṁ
mada-śikhira-śikhā-līlottaṁsaṁ manojña-mukhāmbujam |
kam api kamalāpāṅgodagra-prasaṅga-jaḍaṁ jagan-
madhurima-parīpākodrekaṁ vayaṁ mṛgayāmahe ||47||
(hariṇī)

parāmṛśyaṁ dūre pathi pathi munīnāṁ vraja-vadhū-
dṛśā dṛśyaṁ śaśvat tri-bhuvana-mano-hāri-vadanam |
anāmṛśyaṁ vācām aniśam udayānām api kadā
darīdṛśye devaṁ dara-dalita-nīlotpala-rucim ||48||
(śikhariṇī)

līlānanāmbujam adhīram udīkṣamāṇaṁ
narmāṇi veṇu-vivareṣu niveśayantam |
dolāyamāna-nayanaṁ nayanābhirāmaṁ
devaṁ kadā nu dayitaṁ vyatilokayiṣye ||49||
(vasanta-tilaka)

lagnaṁ muhur manasi lampaṭa-sampradāya-
lekhāvalehini rasajña-manojña-veṣam |
rajyan-mṛdu-smita-mṛdūllasitādharāṁśu-
rākendu-lālita-mukhendu mukunda-bālyam ||50||
(vasanta-tilaka)

ahima-kara-kara-nikara-mṛdu-mudita-lakṣmī-
sarasatara-sarasiruha-sadṛśa-dṛśi deve |
vraja-yuvati-rati-kalaha-vijayi-nija-līlā-
mada-mudita-vadana-śaśi-madhurimaṇi līye ||51||
(śaśi-kalā variant)

kara-kamala-dala-kalita-lalitara-vaṁśī 
kala-ninada-galad-amṛta-ghana-sarasi deve |
sahaja-rasa-bhara-bharita-dara-hasita-vīthī-
satata-vahad-adhara-maṇi-madhurimaṇi līye ||52||
(śaśi-kalā variant)

kusumaśara-śara-samara-kupita-mada-gopī-
kuca-kalasa-ghusṛṇa-rasa-lasad-urasi deve |
mada-mudita-mṛdu-hasita-muṣita-śaśi-śobhā-
muhur-adhika-mukha-kamala-madhurimaṇi līye ||53||
(śaśi-kalā variant)

ānamrām asita-bhruvor upacitām akṣīṇa-pakṣmāṅkure
ṣvālolām anurāgiṇor nayanayor ārdrāṁ mṛdau jalpite |
ātāmrām adharāmṛte mada-kalām amlāna vaṁśī-svaneṣv
āśāste mama locanaṁ vraja-śiśor-mūrtiṁ jagan-mohinīm ||54|| 
(śārdūla-vikrīḍita)

tat kaiśoraṁ tac ca vaktrāravindaṁ
tat kāruṇyaṁ te ca līlā-kaṭākṣāḥ |
tat saundaryaṁ sā ca sāndra-smita-śrīḥ
satyaṁ satyaṁ durlabhaṁ daivate’pi ||55||
(śālinī)

viśvopaplava-śamanaika-baddha-dīkṣaṁ
viśvāsa-stavakita-cetasaṁ janānām |
praśyāma-prati-nava-kānti-kandalārdraṁ
paśyāmaḥ pathi pathi śaiśavaṁ murāreḥ ||56||
(praharṣiṇī)

mauliś candraka-bhūṣaṇo marakata-stambhābhirāmaṁ vapur
vaktraṁ citra-vimugdha-hāsa-madhuraṁ bāle vilole dṛśau |
vācaḥ śaiśava-śītalā mada-gaja-ślāghyā vilāsa-sthitir
mandaṁ mandam aye ka eṣa mathurā-vīthīṁ mitho gāhate ||57||
(śārdūla-vikrīḍita)

pādau vāda-vinirjitāmbuja-vanau padmālayālambitau
pāṇī veṇu-vinodana-praṇayinau paryāpta-śilpa-śriyau |
bāhū dohada-bhājanaṁ mṛga-dṛśāṁ mādhurya-dhārā-kirau
vaktraṁ vāg-viṣayātilaṅghanam aho bālaṁ kim etan mahaḥ ||58||
(śārdūla-vikrīḍita)

etan nāma vibhūṣaṇaṁ bahumataṁ veṣāya śeṣair alaṁ
vaktraṁ dvi-tri-viśeṣa-kānti-laharī-vinyāsa-dhanyādharam |
śilpair alpa-dhiyām agamya-vibhavaiḥ śṛṅgāra-bhaṅgī-mayaṁ
citraṁ citram aho vicitram ahaho citraṁ vicitraṁ mahaḥ ||59||
(śārdūla-vikrīḍita)

agre samgrayati kām api keli-lakṣmīm
anyāsu dikṣv api vilocanam eva sākṣi |
hā hanta hasta-patha-dūram aho kim etad
āśā-kiśoram ayam amba jagat-trayaṁ me ||60||
(vasanta-tilaka)

cikuraṁ bahulaṁ viralaṁ bhramaraṁ
mṛdulaṁ vacanaṁ vipulaṁ nayanam |
adharaṁ madhuraṁ vadanaṁ lalitaṁ
capalaṁ caritaṁ ca kadā nu bhave ||61||
(toṭaka)

paripālaya naḥ kṛpālaye-
ty asakṛj-jalpitam ārta-bāndhavaḥ |
muralī-mṛdula-svanāntare
vibhur ākarṇayitā kadā nu naḥ ||62||
(vaitālīya)

kadā nu kasyāṁ nu vipad-daśāyāṁ
kaiśora-gandhiḥ karuṇāmbudhir naḥ |
vilocanābhyāṁ vipulāyatābhyām
ālokayiṣyan viṣayīkaroti ||63||
(upendra-vajrā)

madhuram adhara-bimbe mañjulaṁ manda-hāse
śiśiram amṛta-nāde śītalaṁ dṛṣṭi-pāte |
vipulam aruṇa-netre viśrutaṁ veṇu-vāde
marakata-maṇi-nīlaṁ bālam ālokaye nu ||64||
(mālinī)

mādhuryād api madhuraṁ
manmathatā tasya kim api kaiśoram |
cāpalyād api capalaṁ
ceto bata harati hanta kiṁ kurmaḥ || 65 ||
(āryā)

vakṣaḥ-sthale ca vipulaṁ nayanotpale ca
manda-smite ca mṛdulaṁ mada-jalpite ca |
bimbādhare ca madhuraṁ muralī-rave ca
bālaṁ vilāsa-nidhim ākalaye kadā nu ||66||
(vasanta-tilaka)

ārdrāvalokita-dhurā pariṇaddha-netram
āviṣkṛta-smita-sudhā-madhurādharoṣṭham |
ādyaṁ pumāṁsam avataṁsita-barhi-barham
ālokayanti kṛtinaḥ kṛta-puṇya-puñjāḥ ||67||
(vasanta-tilaka)

māraḥ svayaṁ nu madhura-dyuti-maṇḍalaṁ nu
mādhuryam eva nu mano-nayanāmṛtaṁ nu |
veṇī-mṛjo nu mama jīvita-vallabho nu
bālo 'yam abhyudayate mama locanāya ||68||
(vasanta-tilaka)

bālo’yam ālola-vilocanena 
vaktreṇa citrīkṛta-diṅ-mukhena |
veṣeṇa ghoṣocita-bhūṣaṇena
mugdhena dugdhe nayanotsavaṁ naḥ ||69||
(indra-vajrā)

āndolitāgra-bhujam ākula-lola-netram
ārdra-smitārdra-vadanāmbuja-candra-bimbam |
śiñjāna-bhūṣaṇa-citaṁ śikhi-piñcha-mauliṁ
śītaṁ vilocana-rasāyanam abhyupaiti ||70||
(vasanta-tilaka)

paśupāla-bāla-pariṣad-vibhūṣaṇaḥ
śiśur eṣa śītala-vilola-locanaḥ |
mṛdula-smitārdra-vadanendu-sampadā
madayan-madīya-hṛdayaṁ vigāhate ||71||
(mañju-bhāṣiṇī)

kim idam adhara-vīthī-kḷpta-vaṁśī-ninādaṁ
kirati nayanayor naḥ kām api prema-dhārām |
tad idam amara-vīthī-durlabhaṁ vallabhaṁ nas
tribhuvana-kamanīyaṁ daivataṁ jīvitaṁ ca ||72||
(mālinī)

tad idam upanataṁ tamāla-nīlaṁ
tarala-vilocana-tārakābhirāmam |
muditam udita-vaktra-candra-bimbaṁ
mukharita-veṇu-vilāsi jīvitaṁ me ||73||
(puṣpitāgrā)

cāpalya-sīma capalānubhavaika-sīma
cāturya-sīma caturānana-śilpa-sīma |
saurabhya-sīma sakalādbhuta-keli-sīma
saubhāgya-sīma tad idaṁ vraja-bhāgya-sīma ||74||
(vasanta-tilaka)

mādhuryeṇa dvi-guṇa-śiśiraṁ vaktra-candraṁ vahantī
vaṁśī-vīthī-vigalad-amṛta-srotasā secayantī |
mad-vāṇīnāṁ viharaṇa-padaṁ matta-saubhāgya-bhājāṁ
mat-puṇyānāṁ pariṇatir aho netrayoḥ saṁnidhatte ||75||
(puṣpitāgrā)

tejase’stu namo dhenu-pāline loka-pāline |
rādhā-payodharotasaṅga-śāyine śeṣa-śāyine ||76||
(anuṣṭhup)

dhenu-pāla-dayitā-stana-sthalī-
dhanya-kuṅkuma-sanātha-kāntaye |
veṇu-gīta-gati-mūla-vedhase 
brahma-rāśi-mahase namo namaḥ ||77||
(rathoddhatā)

mṛdu-kvaṇan-nūpura-manthareṇa
bālena pādāmbuja-pallavena |
anusmaran mañjula-veṇu-gītam
āyāti me jīvitam ātta-keli ||78||
(upendra-vajrā)

so’yaṁ vilāsa-muralī-ninadāmṛtena
siñcann udañcitam idaṁ mama karṇa-yugmam |
āyāti me nayana-bandhur ananya-bandhor
ānanda-kandalita-keli-kaṭākṣa-lakṣmīḥ ||79||
(vasanta-tilaka)

dūrād vilokayati vāraṇa-keli-gāmī
dhārā-kaṭākṣa-bharitena vilokitena |
ārād upaiti hṛdayaṅgama-veṇu-nāda-
veṇī-mukhena daśanāṁśu-bhareṇa devaḥ ||80||
(vasanta-tilaka)

tri-bhuvana-sarasābhyāṁ divya-līlākulābhyāṁ
diśi diśi taralābhyāṁ dṛpta-bhūṣādarābhyām |
aśaraṇa-śaraṇābhyāṁ adbhutābhyāṁ padābhyām
ayam ayam anukūjad-veṇur āyāti devaḥ ||81||
(mālinī)

so'yaṁ munīndra-jana-mānasa-tāpa-hārī
so'yaṁ mada-vraja-vadhū-vasanāpahārī |
so'yaṁ tṛtīya-bhuvaneśvara-darpa-hārī
so'yaṁ madīya-hṛdayāmburuhāpahārī ||82||
(vasanta-tilaka)

sarvajñatve ca maugdhye ca 
sārvabhaumam idaṁ mahaḥ |
nirviśyan nayanaṁ hanta 
nirvāṇa-padam aśnute ||83||
(anuṣṭhup)

puṣṇānam etat punar-ukta-śobhām
uṣṇetarāṁśor udayān mukhendoḥ |
tṛṣṇāmburāśiṁ dviguṇīkaroti 
kṛṣṇāhvayaṁ kiñcana jīvitaṁ me ||84||
(indra-vajrā)

tad etad ātāmra-vilocana-śrī-
sambhāvitāśeṣa-vinamra-garvam |
muhur murārer madhurādharoṣṭhaṁ
mukhāmbujaṁ cumbati mānasaṁ me ||85||
(upendra-vajrā)

karau śarad-ijyāmbuja-krama-vilāsa-śikṣā-gurū
padau vibudha-pāda-prathama-pallavollaṅghinau |
dṛśau dalita-durmada-tribhuvanopamāna-śriyau
vilokaya vilocanāmṛtam aho mahaḥ śaiśavam ||86||
(pṛthvī)

ācinvānam ahany ahany ahani sākārān vihāra-kramān
ārundhānam arundhatī-hṛdayam apy ārdra-smitārdra-śriyā |
ātanvānam ananya-janma-nayana-ślāghyām anarghyāṁ daśām
ānandaṁ vraja-sundarī-stana-taṭī-sāmrājyam ujjṛmbhate ||87||
(śārdūla-vikrīḍita)

tad-ucchvasita-yauvanaṁ tarala-śaiśavālaṅkṛtaṁ
mada-cchurita-locanaṁ madana-mugdha-hāsāmṛtam |
pratikṣaṇa-vilobhanaṁ praṇaya-pīta-vaṁśī-mukhaṁ
jagat-traya-manoharaṁ jayati māmakaṁ jīvitam ||88||
(pṛthvī)

citraṁ tad etac caraṇāravindaṁ
citraṁ tad etan nayanāravindam |
citraṁ tad etad vadanāravindaṁ
citraṁ tad etad vapur asya citram ||89||
(indra-vajrā)

akhila-bhuvanaika-bhūṣaṇam 
adhibhūṣita-jaladhi-duhitṛ-kuca-kumbham |
vraja-yuvati-hāra-vallī-
marakata-nāyaka-mahā-maṇiṁ vande ||90||
(āryā)

kāntā-kaca-grahaṇa-vigraha-labdha-lakṣmī-
khaṇḍāṅga-rāga-lava-rañjita-mañjula-śrīḥ |
gaṇḍa-sthalī-mukura-maṇḍala-khelamāna-
gharmāṅkuraḥ kim api gumphati kṛṣṇa-devaḥ ||91||
(vasanta-tilaka)

madhuraṁ madhuraṁ vapur asya vibhor
madhuraṁ madhuraṁ vadanaṁ madhuram |
madhu‑gandhi mṛdu‑smitam etad aho
madhuraṁ madhuraṁ madhuraṁ madhuram ||92||
(toṭaka)

śṛṅgāra-rasa-sarvasvaṁ
śikhi-piñcha-vibhūṣaṇam |
aṅgīkṛta-narākāram
āśraye bhuvanāśrayam ||93||
(anuṣṭhup)

nādyāpi paśyati kadāpi nidarśanāya
citte tathopaniṣadāṁ sudṛśāṁ sahasram |
sa tvaṁ cirān nayanayor anayoḥ padavyāṁ
svāmin kayā nu kṛpayā mama saṁnidhatse ||94||
(vasanta-tilaka)

keyaṁ kāntiḥ keśava tvan-mukhendoḥ
ko’yaṁ veṣaḥ kāpi vācām abhūmiḥ |
seyaṁ so’yaṁ svādatām añjalis te
bhūyo bhūyo bhūyas tvāṁ namāmi ||95||
(śālinī)

vadanendu-vinirjitaḥ śaśī
daśadhā deva padaṁ prapadyate |
adhikāṁ śriyam aśnutetarāṁ
tava kāruṇya-vijṛmbhitaṁ kiyat ||96||
(vaitālīya)

tat tvan-mukhaṁ katham ivāmbuja-tulya-kakṣaṁ
vācām avāci nanu parvaṇi parvaṇīndoḥ |
tat kiṁ bruve kim aparaṁ bhuvanaika-kānta-
veṇu tvad-ānanam anena samaṁ nu yat syāt ||97||
(vasanta-tilaka)

śuśrūṣase śṛṇu yadi praṇidhāna-pūrvaṁ
pūrvair apūrva-kavibhir na kaṭākṣitaṁ yat |
nīrājana-krama-dhurāṁ bhavad-ānanendor
nirvyājam arhati cirāya śaśi-pradīpaḥ ||98||
(vasanta-tilaka)

akhaṇḍa-nirvāṇa-rasa-pravāhair
vikhaṇḍitāśeṣa-rasāntarāṇi |
ayantritodvānta-sudhārṇavāni 
jayanti śītāni tava smitāni ||99||
(upendra-vajrā)

kāmaṁ santu sahasraśaḥ katipaye sārasya-dhaureyakāḥ
kāmaṁ vā kamanīyatā-parimala-svārājya-baddha-vratāḥ |
naivevaṁ vivadāmahe na ca vayaṁ deva priyaṁ brūmahe
yat satyaṁ ramaṇīyatā-pariṇatis tvayy eva pāraṁ gatā ||100||
(śārdūla-vikrīḍita)

galad-vrīḍā lolā madana-vinatā gopa-vanitā-
mada-sphītaṁ vītaṁ kim api madhurā cāpala-dhurā |
samujjṛmbhā gumphā madhurima-kirāṁ mādṛśa-girāṁ
tvayi sthāne yāte dadhati capalaṁ janma saphalam ||101||
(śikhariṇī)

bhuvanaṁ bhavanaṁ vilāsinī śrīs
tanayastāmarasāsanaḥ smaraś ca |
paricāra-paramparāḥ surendrās
tad api tvac-caritaṁ vibho vicitram ||102||
(aupacchandasika)

devas trilokī-saubhāgya-
kastūrī-makarāṅkuraḥ |
jīyād vrajāṅganānaṅga-
keli-lālita-vibhramaḥ ||103||
(anuṣṭhup)

premadaṁ ca me kāmadaṁ ca me
vedanaṁ ca me vaibhavaṁ ca me |
jīvanaṁ ca me jīvitaṁ ca me
daivataṁ ca me deva nāparam ||104||

mādhuryeṇa vivardhantāṁ
vāco nas tava vaibhave |
cāpalyena vivardhantāṁ
cintā nas tava śaiśave ||105||
(anuṣṭup)

yāni tac-caritāmṛtāni rasanā-lehyāni dhanyātmanāṁ
ye vā śaiśava-cāpalya-vyatikarā rādhāvarodhonmukhāḥ |
yā vā bhāvita-veṇu-gīta-gatayo līlā-mukhāmbhoruhe
dhārāvāhikayā vahantu hṛdaye tāny eva tāny eva me ||106||
(śārdūla-vikrīḍita)

bhaktis tvayi sthiratarā bhagavan yadi syād
daivena naḥ phalati divya-kiśora-mūrtiḥ |
muktiḥ svayaṁ mukulitāñjaliḥ sevate’smān
dharmārtha-kāma-gatayaḥ samaya-pratīkṣāḥ ||107||
(vasanta-tilaka)

jaya jaya jaya deva deva deva
tri-bhuvana-maṅgala-divya-nāma-dheya |
jaya jaya jaya deva kṛṣṇa deva
śravaṇa-mano-nayanāmṛtāvatāra ||108||
(puṣpitāgrā)

tubhyaṁ nirbhara-harṣa-varṣa-vivaśāveśa-sphuṭāvirbhavad-
bhūyaś cāpala-bhūṣiteṣu sukṛtāṁ bhāveṣu nirbhāṣiṇe |
śrīmad-gokula-maṇḍanāya manasāṁ vācāṁ ca dūra-sphuran-
mādhuryaika-mahārṇavāya mahase kasmaicid asmai namaḥ ||109||
(śārdūla-vikrīḍita)

īśāna-deva-caraṇa-bharaṇena nīvī-
dāmodara-sthira-yaśaḥ-stavakodbhavena |
līlā-śukena racitaṁ tava kṛṣṇa-deva
karṇāmṛtaṁ vahatu kalpa-śatāntare’pi ||110||
(vasanta-tilaka)

dhanyānāṁ sarasānulāpa-saraṇī-saurabhyam abhyasyatāṁ
karṇānāṁ vivareṣu kām api sudhā-vṛṣṭiṁ duhānaṁ muhuḥ |
vanyānāṁ sudṛśāṁ mano-nayanayor magnasya devasya naḥ
karṇānāṁ vacasāṁ vijṛmbhitam aho kṛṣṇasya karṇāmṛtam ||111||
(śārdūla-vikrīḍita)

anugraha-dviguṇa-viśāla-locanair
anusmaran mṛdu-muralī-ravāmṛtaiḥ |
yato yataḥ prasarati me vilocanaṁ
tatas tataḥ sphuratu tavaiva vaibhavam ||112||
(rucirā)

iti śrī-līlāśuka-bilvamaṅgala-ṭhakkura-viracitaṁ śrī-kṛṣṇa-karṇāmṛtaṁ samāptam |
